C 160/20
LV
Eiropas Savienības Oficiālais Vēstnesis
13.4.2022.
Padomes secinājumi par par starpkultūru sakaru stiprināšanu, izmantojot mākslinieku un kultūras un radošo profesionāļu mobilitāti, kā arī daudzvalodību digitālajā laikmetā (2022/C 160/07)
EIROPAS SAVIENĪBAS PADOME,
ŅEMOT VĒRĀ, KA:
1.
Kultūru un valodu daudzveidība ir piederīga Eiropas Savienībai un tās pamatvērtībām.
Tā palīdz uzplaukt jaunradei, veicina jaunrades brīvību, kultūru sakarus un to, ka kultūras un mākslas piedāvājums visiem eiropiešiem ir daudzveidīgs un kvalitatīvs.
Tā veicina savstarpēju sapratni un cieņu pret kultūrām un valodām, un tā ir kopīgs mantojums, bagātība, spēks un īpašs elements attiecībās, ko veidojam Eiropā, un attiecībās, ko Eiropa veido ar pārējo pasauli;
2.
Jo īpaši pēc Covid-19 pandēmijas krīzes ir svarīgi gan valstu, gan Eiropas līmenī sekmēt mobilitāti un sakarus starp Eiropas māksliniekiem, kultūras organizācijām un kultūras un radošajiem profesionāļiem, kā paredzēts programmā “Radošā Eiropa”.
Vienlaikus ir svarīgi, lai mēs atbalstītu piekļuvi kultūrai un kultūras darbu izplatīšanu Eiropā, tādējādi bagātinot savu dzīvi gan individuāli, gan kolektīvi;
3.
Būtu jāatvieglina ne vien ar Eiropas kultūras organizāciju starpniecību īstenota mākslinieku un kultūras un radošo profesionāļu mobilitāte, bet arī individuālu mākslinieku un profesionāļu mobilitāte, kas kopš 2018. gada notiek ar i-Portunus pilotprojektu palīdzību.
Šāda mobilitāte viņiem dod iespēju kopīgi strādāt, kopīgi radīt, veidot sakarus, iegūt jaunas kompetences, prasmes un apgūt jaunas tehnikas, rast iedvesmu, sasniegt jaunas auditorijas un jaunus tirgus, un tās rezultātā viņiem var pavērties jaunas karjeras iespējas.
4.
Mākslinieku un kultūras un radošo profesionāļu mobilitātei var lietderīgi izmantot tādas iespējas kā rezidenču piedāvājumi un Eiropas iestāžu vai festivālu tīkli.
Mobilitāti jo īpaši var veicināt, sniedzot visaptverošu un precīzu daudzvalodu informāciju par esošajām mobilitātes shēmām un to, kāda palīdzība ir pieejama, un īstenojot programmas, kurās ņem vērā vispārējo mobilitātes kontekstu;
5.
Eiropas mobilitātes shēmas palīdz izveidot un attīstīt partnerības, kas ir priekšnoteikums, lai pieteiktos Radošās Eiropas sadarbības projektu finansējumam;
6.
Lai kultūru un valodu daudzveidības politika būtu vērienīga, tajā būtu pilnībā jāiekļauj ilgtspējas jautājumi un jāizmanto tehnoloģiju inovācija, arī digitālajā jomā;
7.
Daudzvalodība (1) veicina kultūru daudzveidību un jaunradi, tostarp audiovizuālā, mediju un digitālā satura jomā, un ļauj plašāk piekļūt dažādām kultūras pieejām, darbiem, zināšanām un idejām.
Globalizētajā pasaulē valodas kompetence (vairākvalodība (2)) ir svarīga priekšrocība, un tā veicina profesionālo mobilitāti un sakarus kultūras un jaunrades nozarēs;
8.
Profesionāliem tulkotājiem, tulkiem un valodu skolotājiem ir liela nozīme mākslas darbu, zināšanu un ideju izplatīšanā (īpaši mazāk izplatītu Eiropas valodu gadījumā), un tādējādi viņi pastāvīgi atbalsta Eiropas kultūru daudzveidību;
9.
Valodas un semantiskās tīmekļa tehnoloģijas var atbalstīt daudzvalodību un saziņu dažādās valodās, palīdzēt valodas mācīties, mācīt un iepazīt, un profesionāliem tulkotājiem tās piedāvā noderīgus rīkus – lai gan jāpatur prātā, ka šādi rīki nespēj pilnībā aizstāt cilvēka radītu tulkojumu un ka tāpēc to izmantošanas rezultāts vienmēr ir rūpīgi jāuzrauga un precizitātes nolūkos jāpielāgo;
(1) Definēta kā vairāku valodu esība jeb līdzāspastāvēšana kādā konkrētā sabiedrībā vai teritorijā, vai konkrētā medijā.
(2) Definēta kā indivīda spēja lietot vairākas valodas.